Vetplanttuin ’n winterfees | Netwerk24
Vetplanttuin ’n winterfees
Deur Jan Greyling 09 Julie 2019 06:00
Die pragtige aalwyne in Bredasdorp se Fletcher straat vetplanttuin is nou in volle blom. Inwoners bedank KAM vir die instandhouding en skoonmaak werk wat hulle doen, om die dorp se tuine se beste gesig aan besoekers en inwoners wat die dorp binnekom te wys. Foto: Jan Greyling
Die mooiste mooi van die Overberg se wintermaande word jaar ná jaar in die hartjie van die Kaap Agulhas-streek geniet.
Tussen die groen graanlande, wat die nuwe seisoen se aanplantings in ’n kleurskouspel uitbasuin, is daar die kleurvolle, songetintelde aalwyn- blommeprag. In Bredasdorp se Fletcherstraat, net voor die oog die begraafplaas weerskante van die drif tref, is die roesrooi, oranje en selfs goudgeel aalwynblomme ook weer in volle blom.
Inwoners van die straat, wat dikwels deur besoekers en inwoners as die kortste pad na die middedorp gebruik word, is dankbaar teenoor Kaap Agulhas Munisipaliteit (KAM) se infrastruktuur- en verfraaiingspan wat onlangs weer skouer aan die wiel gesit het om onkruid in die vetplanttuin in bedwang te hou.
Boonop is fluks gesnoei aan die bome wat die mooi stuk grond aan die voet van die bloekombos verfraai. Skuins voor die winter het KAM, op versoek van die Bredasdorp- gemeenskap, die rivierloop in die drif voor die begraafplaas en regdeur tot in Kleinbegin met masjinerie en ’n hardwerkende skoonmaakspan oopgemaak en opgeruim.
Volgens Jan Greyling, ’n inwoner van Wyk 4 in Fletcherstraat, kom al die krediet die oorspronklike aalwyntuinmaker, Jaco Swart, en die verfraaiingskomitee van KAM toe. “Met deurlopende instandhouding van die ingange na al ons middedorpe in die streek kan ons dorpe se geliefdheid in die streek en plaaslike omgewingsbewaring net van krag tot krag gaan.
Nou moet ons asseblief net ’n plan maak om as inwoners saam ons strate, parke en vleie skoon te hou en inwoners – ouers én kinders –vra om hul gemors in vullisblikke en herwinningsakke te gooi, waar dit hoort. Knapgedaan KAM! Hou asseblief die openbare tuine op die skoonmaaklys en maak saam met ons plan om die leivore se gemors af te keer voordat dit die rivierlope bereik.